गद्दी छोड़ने के बाद 'सदमे' में हैं मुबारक  
मिस्र में 30 वर्षों तक सत्ता सुख भोगने वाले पूर्व राष्ट्रपति हुस्नी मुबारक गद्दी छोड़ने के बाद काफी सदमे में हैं।
मिस्र में 30 वर्षों तक सत्ता सुख भोगने वाले पूर्व राष्ट्रपति हुस्नी मुबारक गद्दी छोड़ने के बाद काफी सदमे में हैं। उनके सदमे का अंदाजा इसी से लगाया जा सकता है कि वह बहुत कमजोर हो गए हैं और अवसाद में हैं। एक बार तो वह गश खाकर गिर भी पड़े।  मीडिया में आ रही खबरों के मुताबिक शर्म-अल-शेख के एक विला में रह रहे मुबारक अपने आपको निर्वासित महसूस कर रहे हैं। इस खूबसूरत शहर में रहने वाले लोगों की मानें तो मुबारक के अंगरक्षकों ने उन्हें बताया कि वह बिल्कुल अपाहिज की तरह हो गए हैं और चलने के लिए भी सहारे की जरूरत पड़ रही है।  स्थानीय समाचार पत्र 'द डेली टेलीग्राफ' ने एक शिक्षक के हवाले से लिखा है, "मुबारक बहुत बीमार हैं। वे (अंगरक्षक) कह रहे हैं कि उन्हें कैंसर है।" उल्लेखनीय है कि मुबारक मारीतिम जोली विला होटल के सबसे निचले तल पर रह रहे हैं। इस होटल के मालिक मिस्र के बहुत बड़े व्यवसायी हुसैन सलेम हैं। हुसैन को पूर्व राष्ट्रपति मुबारक का काफी करीबी माना जाता है। सुरक्षाकर्मियों के मुताबिक मुबारक बहुत बीमार हैं और होटल में एम्बुलेंस और चिकित्सकों को आते-जाते देखा जा सकता है। एक अन्य सुरक्षाकर्मी ने मीडिया को बताया, "वह बहुत अस्वस्थ महसूस कर रहे हैं। वह बहुत बीमार हैं।"  अमेरिका में मिस्र के राजदूत समेह शौकरी ने कहा, "संभवत: उनकी हालत बहुत खराब है।" उन्होंने जोर देकर कहा, "मेरे पास पार्याप्त जानकारी मौजूद नहीं है इसलिए मैं किसी तरह का अनुमान लगाना पसंद नहीं करूंगा।" उल्लेखनीय है कि मिस्र के दो समाचार पत्रों के मुताबिक पूर्व राष्ट्रपति अवसाद में चले गए हैं और उन्होंने दवा लेने से भी इनकार कर दिया है।